雪十二韻
作者：可止
朝代：唐

paragraphs: 落處咸過尺，翛然物象淒。
瑞凝金殿上，寒甚玉關西。
潤比江河普，明將日月齊。
凌雲花頂膩，鎖徑竹梢低。
出谷樵童怯，歸林野鳥迷。
煮茶融破練，磨墨染成黳。
陷兔埋平澤，和魚凍合溪。
入樓消酒力，當檻寫詩題。
道路依憑馬，朝昏委託雞。
洞深猿作族，松亞鶴移棲。
及夏清巖穴，經春溜石梯。
豐年兼泰國，天道育黔黎。